Diari Oficial de la Generalitat Valenciana


Sumari del DOGV 5250, del 03-05-2006 (2006/4986)

ACORD de 28 d'abril de 2006, del Consell, pel qual estableix les remuneracions per a determinades activitats de detecció precoç del càncer colorectal.
------------------------------------------------------------------------------------------------------------------------------------------------------

### Dades del document

Número de DOGV
:   5250

Data del DOGV
:   03-05-2006

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2006/4986


Data del document
:   28-04-2006

Organisme emissor
:   Conselleria de Sanitat

Tipus de document
:   Acord

Anàlisi jurídica

 Descriptors 

:   * càncer
    * especialitat mèdica
    * metge
    * personal sanitari
    * remuneració del treball

ACORD de 28 d'abril de 2006, del Consell, pel qual estableix les remuneracions per a determinades activitats de detecció precoç del càncer colorectal. [2006/X4986]  
El Consell, en la reunió del dia 28 d'abril de 2006, va adoptar l'acord següent:  
L'Acord de 25 de març de 2003, del Consell, va establir les remuneracions per a determinades activitats d'extracció i trasplantament d'òrgans i teixits, en la detecció precoç del càncer de mama i per la prestació d'activitat en accidents disbàrics i intoxicacions per monòxid de carboni o altres assistències urgents no demorables. Va ser actualitzat per l'Acord de 17 de desembre de 2004, del Consell, pel qual modifica les renumeracions per a determinades activitats d'extracció i trasplantament d'òrgans i teixits.  
La posada en marxa d'un estudi preliminar per a valorar la viabilitat, efectivitat i eficiència del cribratge de càncer colorectal en el nostre medi implica la necessitat d'establir la remuneració per a estes actuacions concretes, que han de fer-se fora de l'horari ordinari i d'atenció continuada del treballador, i l'execució de les quals no admet demora. Per això, s'afig a l'acord esmentat una nova activitat de detecció precoç del càncer colorectal.  
Per tot això, d'acord amb l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, amb un informe previ favorable de l'Àrea Jurídica de la Conselleria de Sanitat, i després d'haver sigut negociat en la Mesa Sectorial de Sanitat, d'acord amb el que preveu l'article 32.b de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, i a proposta del conseller de Sanitat, el Consell   
ACORDA  
Primer  
Aprovar el text íntegre que figura com a annex, pel qual s'establixen les remuneracions per a determinades activitats de detecció precoç del càncer colorectal, que queda addicionat a l'Acord de 25 de març de 2003, del Consell, actualitzat per l'Acord de 17 de desembre de 2004, del Consell, pel qual modifica les renumeracions aplicables per a determinades activitats d'extracció i trasplantament d'òrgans i teixits.  
Segon  
Les quanties que figuren en l'annex del present Acord produïxen efectes econòmics des del dia 1 de gener de 2006.  
Tercer  
Ordenar la publicació d'este acord en el Diari Oficial de la Generalitat.  
València, 28 d'abril de 2006  
El vicepresident i secretari del Consell,  
VÍCTOR CAMPOS GUINOT  
ANNEX   
Remuneracions per a determinades activitats de detecció precoç del càncer colorectal.  
El Pla Oncològic de la Comunitat Valenciana (2002-2006), de la conselleria de Sanitat, recull entre els seus objectius el de millorar el nivell de salut de la població per mitjà de la millora en el pronòstic dels casos de càncer colorectal, a través de l'increment en el diagnòstic precoç de càncer de còlon en grups de risc, segons l'evidència científica disponible en l'actualitat.  
El càncer colorectal, en el nostre medi, és la neoplàsia més freqüent si es consideren ambdós sexes i representa la segona causa de mort per càncer.  
El principal factor pronòstic del càncer colorectal és l'estadi de la malaltia en el moment del diagnòstic. Per això, aconseguir el diagnòstic de la malaltia en l'etapa inicial, abans que n'apareguen símptomes, i instaurar el tractament precoçment continua sent una de les principals vies per a abordar este problema.  
En l'actualitat, disposem de diferents mètodes diagnòstics que permeten detectar la malaltia precoçment, un dels quals és l'estudi de sang oculta en excrements com a prova de cribratge poblacional. La positivitat d'esta prova implica la realització d'altres estudis més complexos per a confirmar o descartar la malaltia, que requerixen personal especialitzat.  
Dins d'este marc, i amb l'objectiu de disminuir la incidència i la mortalitat del càncer colorectal, es pretén dur a terme un estudi preliminar de cribratge de càncer colorectal dirigit a les persones entre 50 i 74 anys, per a valorar la viabilitat, efectivitat i eficiència del cribratge en el nostre medi.  
Amb l'objectiu de dur a terme esta activitat, pertoca unificar els criteris que han de regir la retribució del personal participant en l'estudi pilot de detecció precoç de càncer colorectal de la Comunitat Valenciana, per les colonoscòpies generades.  
Esta remuneració ha de retribuir la participació en actuacions concretes del cribratge de càncer colorectal, fetes fora de l'horari ordinari i d'atenció continuada del treballador, de manera que l'activitat dels servicis hospitalaris no resulte compromesa. Quant a les exploracions complementàries generades pel cribratge, han d'incloure's dins de l'activitat pròpia de l'hospital.  
I. Personal participant  
El personal que pot participar, voluntàriament, en estes activitats específiques és el següent:  
. Facultatius especialistes capacitats per a fer colonoscòpies.  
. Facultatius especialistes capacitats per a fer sedació profunda.  
. Diplomats en infermeria.  
. Auxiliars d'infermeria.  
II. Condicions generals per a les colonoscòpies  
1. Es consideren activitats retribuïbles per este concepte les colonoscòpies fetes després de la indicació dels metges dels centres d'atenció primària en l'estudi preliminar del cribratge de càncer colorectal, com a resultat de la positivitat del test de sang oculta en excrements. Les colonoscòpies han d'efectuar-se amb menys de dos setmanes de demora des que es comunica la positivitat de la prova al participant en el cribratge, en la sala on ordinàriament es fan les endoscòpies.  
2. L'especialista que fa les colonoscòpies és designat per l'hospital, que n'ha d'assabentar abans la Comissió del Programa Pilot de Cribratge Poblacional de Càncer Colorectal de la Comunitat Valenciana.  
3. El facultatiu que faça la sedació profunda ha de ser preferiblement un especialista en anestesiologia, reanimació i terapèutica del dolor. També és designat per l'hospital, que n'ha d'assabentar abans la Comissió del Programa Pilot de Cribratge Poblacional de Càncer Colorectal a la Comunitat Valenciana. Només és retribuïble la intervenció programada d'este facultatiu en el cas de colonoscòpies d'alt risc, segons el protocol de l'estudi establit per la Comissió del Programa Pilot.  
4. La retribució d'estes activitats es farà, per un valor màxim de 50.298,75 euros bruts l'any, en el conjunt dels departaments en què es du a terme l'estudi preliminar de cribratge, corresponents a 750 colonoscòpies de participants en l'estudi. Esta quantitat s'ha de fer efectiva de forma mensual, proporcionalment a l'activitat feta cada mes.  
5. Anualment, i a partir de la informació disponible, si algun especialista ha superat les 400 colonoscòpies l'any, es retribuirà cada una de les que excedisquen este número a 35,70 euros.  
III. La quantia de les retribucions per a cada colonoscòpia s'establix en:  
. Facultatiu especialista que fa la colonoscòpia: 29,99 euros.  
. Facultatiu especialista que fa la sedació profunda: 29,99 euros.  
. Diplomat en infermeria: 19,40 euros.  
. Auxiliar d'infermeria: 11,68 euros.  
IV. Condicions d'aplicació  
Esta remuneració retribuïx la participació en actuacions concretes del cribratge de càncer de còlon, fetes fora de l'horari ordinari i d'atenció continuada del treballador, de manera que l'activitat dels servicis hospitalaris no resulte compromesa.  
V. Vigència  
Este acord té vigència anual, i queda prorrogat per terminis d'un any, amb la condició que continuen l'activitat i la consignació de crèdit en l'exercici posterior, excepte si el denuncia expressament alguna de les parts sotasignades, cosa que s'ha de fer un mes abans de l'acabament de la vigència.  
Els imports establits s'incrementen anualment en el mateix import que l'establit en els pressupostos generals de l'Estat per a les retribucions dels empleats públics.  
VI. Comissió paritària  
Es constituïx una Comissió Paritària, composta per un representant de cada sindicat amb representació en la Mesa Sectorial de Sanitat, i el mateix nombre de persones per part de la Conselleria de Sanitat, que es reunirà, com a mínim, semestralment o a proposta de qualsevol de les parts, i s'encarregarà de vetlar pel compliment de tots els punts d'este acord.